Sophie Løhde (V), 2010-05-31:
Lovforslaget her er også et element i udmøntningen af aftalen mellem regeringen og Dansk Folkeparti om genopretningen af dansk økonomi og har til formål at understøtte aftalesystemet mellem staten og kommunerne ved at styrke kommunernes incitamenter til at overholde de indgåede aftaler om den kommunale skatteudskrivning.
Lovforslaget indebærer for det første, at perioden med individuelle modregninger i bloktilskuddet som følge af kommunale skatteforhøjelser forlænges fra 2 til 4 år.
Der vil således som hidtil være mulighed for, at nogle kommuner kan sætte skatten op, hvis andre sætter den tilsvarende ned.
Justeringen indebærer alene, at hvis den samlede kommunale skatteudskrivning stiger for kommunerne under et i perioden, vil de individuelle nedsættelser for de kommuner, der har hævet skatten, udgøre 75 pct. det første år, 50 pct. det andet og tredje år og 25 pct. det fjerde år.
Med lovforslaget kan der således alene ske nedsættelser af statstilskuddet, såfremt den samlede kommunale skatteudskrivning forhøjes eller skatten forøges ud over en allerede fastsat skatteramme.
For det andet indebærer lovforslaget en styrkelse af kommunernes incitamenter til at nedsætte skatten ved at opdatere den gældende frit lejde-ordning, som konkret betyder, at hvis en kommune sætter skatten ned, vil den efterfølgende kunne forhøje skatten tilsvarende igen uden at risikere en individuel modregning i bloktilskuddet.
Udgangspunktet for opgørelsen af frit lejde nulstilles derved med lovforslaget, således at alle skattenedsættelser i forhold til det nuværende niveau også giver ret til tilsvarende forhøjelser igen senere.
At en regering tilstræber, at indgåede aftaler med kommunerne overholdes, herunder at kommuneskatterne samlet set holdes i ro, er som sådan ikke noget nyt, hverken i forhold til den nuværende regering eller for den sags skyld i forhold til den tidligere SR-regering.
Naturligvis kan hukommelsen siden hen være blevet kort, så lad mig da bare for illustrationens skyld nævne i parentes, at den tidligere socialdemokratisk-radikale regering eksempelvis indførte en lang række sanktioner over for landets kommuner i forbindelse med økonomiaftalen, bare i 1999, hvor SR-regeringen dengang introducerede sanktioner over for de kommuner, der hævede skatten, og konkret formulerede en model, hvor man trak ekstraindtægterne fra de kommunale skattestigninger fra det samlede bloktilskud til landets kommuner.
Til gengæld klinger kritikken bare en anelse hult, når de selv samme partier har stået i spidsen for at indføre en række sanktioner over for de kommuner, der dengang hævede skatten.
I Venstre finder vi det fornuftigt, at justeringen af den gældende lovgivning samlet set vil bidrage til at understøtte, at eventuelle kommunale skatteforhøjelser alene foretages ud fra langsigtede betragtninger, herunder at man samlet set styrker kommunernes incitament til at overholde de indgåede aftaler om den kommunale skatteudskrivning.
Det er i sig selv et helt afgørende fundament for aftalesystemets holdbarhed, at de aftaler, der indgås med kommunerne, rent faktisk bliver overholdt.
Jeg skal på den baggrund meddele, at vi i Venstre støtter, at vi med lovforslaget her giver kommunerne styrkede incitamenter til at prioritere stabile skatter under et.